En nom de nostre Seigneur amen. Lan de l’incarnacion d’icelli courrant mil trois cens quatre vins et treze, le mardi jour de la feste de Saint Vincent, je Marguerite, fille de feu Jehan le Bourrellier de Charmes, fais savoir à touz presens et avenir, que, comme Reverens pères en dieu, frères Robers de Baubigney, humbles abbés du monastière de Saint Estienne en Diion, me ait donney, cedey, quictey, bailley et delivrey, en moy amassant dessoubs lui et la dicte eglise de Saint Estienne en Diion, pour estre et demorer estre sa famme, en la ville de Charmes, de la condicion de ses aultres hommes de Charmes et fammes, ensambles pour moy et pour mes hoirs, perpetuellement presens et avenir, ung mes et plusieurs héritaiges essis en la ville, finaige et praherie de Charmes, comme plux à plain puet et pourra apparoir par la vision et lecture de certaines lettres, que je ai par devers moy saullées du seel dudit frère Robert, mon cher seigneur, auxquelles lettres les dis mes et heritaiges sont specifiez et consinez, lesquelx heritaiges sansugnent pour le dit monseigneur l’abbey en estre plus internez. Et premier: ung mex essis à Charmes, que lon appelle le mes au Masseelon, contenant environ demi journaul, amprès Huguenin le clerc de loy de Charmes dune part et la terre aux anffans Jehannot Terisée dautre part. Item, au lieu dit en bas de Paules, environ demy journaul de terre, amprés la terre aux hoirs Jehan Dunol dune part et la terre aux hoirs feu Huguenin de Charmes, escuier, dautre part. Item, au lieu dit en la fin de Faha, environ ung journaul de terre, que lon appelle le Champ de lune, et demi journaul en ce mesme lieu, ampres la terre Perrenote la Bourrellière dune part et une aige dautre part. Item le mes amprès la maison Aubriot Millot ainffin comme il se comporte an long dune part et le mes Jehan Blandin dautre part, jusques au communaul de la ville à la partie du four. Item, au lieu que lon dit sur le Contre, une petite pièce de terre contenant le tiers de ung journaul ou environ, amprès la terre Jehan Dunol et la terre de Perrenot le Priquet dautre part. Item, au lieu que lon dit en Richet, le tiers de ung journaul de terre, amprès Perrenote la Bourrelière dune part et Jehan Dunol dautre part. Item, au lieu dit en Baubney, le tiers de ung journaul, amprès la terre Perrenote la Bourrellière d’une part et la terre Andrier, filz de feu Robert Queurgon, dautre part. Item le quart de ung journaul de terre en Seuracourt, amprès la terre Jehan Blandin dune part et la terre aux au Priquet dautre part. Item, sur la vie de Chuges, environ le tiers de ung journaul de terre, amprès la terre Perrenot le Priquet dune part. Item et une faulx de prey essise en la praherie de Charmes, en le fonse de Marrandeul, amprès le prey Guiot le Masonier de Besonote dune part et le prey Perrenote la Bourrellière, et Perrenin le Banque dautre part. Et dyceulx héritaiges, suis, je et mes hoirs, aussi famme de la dicte eglise, pour my paiant chascun an annuelment et perpetuelment au terme de la feste de Toussains, quatre solz et deux deniers petiz tournois, un gros tournois dargent pour saaze deniers, louquelx je promet paier par mon sermant et sur l’obligacion de tous mes biens.......... Fait en presence de Perrenot bourgeois de Saint Sauveur, demorans à Mirabel, coadiuteur du notaire de Diion, Symon, fils de feu Jaquet le Maistre Breton de Charmes, demorans à Diion, et Symon le Precelet, d’Ogny, demorans à Mirabel.